SEAFCO เสียงอ่อย รายได้ปีนี้ต่ำกว่าเป้า หลังโครงการล่าช้า
SEAFCO เสียบอ่อย รายได้ปีนี้ต่ำกว่าเป้าที่วางไว้ 2 พันลบ. เหตุหลายโครงการชะลอการประมูล ตั้งเป้ารายได้ปี 60 โต 10-15% จาก Backlog หนุน-ศึกษารับงานในกัมพูชา-พม่า
6 ธ.ค. 2559

นายณรงค์ ทัศนนิพนธ์ กรรมการผู้จัดการใหญ่ บริษัท ซีฟโก้ จำกัด (มหาชน) หรือ SEAFCO เปิดเผยว่า บริษัทตั้งเป้ารายได้ปี 60 เติบโต 10-15% จากปีนี้ที่คาดว่ามีรายได้จะทำได้เพียง 1.8 พันล้านบาทใกล้เคียงกับปีก่อน แต่ต่ำกว่าเป้าหมายที่คาดไว้ 2 พันล้านบาท หลังในช่วง 9 เดือนแรกปีนี้ทำรายได้ได้ราว 1.38 พันล้านบาท เนื่องจากหลายโครงการชะลอการประมูล และการดำเนินงานของบริษัทมีความล่าช้า แต่ในปี 60 บริษัทจะรับรู้รายได้จากมูลค่ายอดขายรอโอน (Backlog) ที่ปัจจุบันมีอยู่ราว 1.39 พันล้านบาท ซึ่งจะทยอยรับรู้รายได้ไปจนถึงช่วงกลางปี 60
ขณะเดียวกันบริษัทยังจะมีรายได้จากงานใหม่ๆ ทยอยเข้ามาเสริม โดยปัจจุบันบริษัทได้ยื่นประมูลงานฐานรากทั้งงานภาครัฐและเอกชน มูลค่างานกว่า 9 พันล้านบาท ซึ่งบริษัทคาดหวังจะได้รับงานมากที่สุด เพื่อเป็นการหนุนให้บริษัทมี Backlog เพื่อรอรับรู้รายได้ในอนาคต
สำหรับการเข้าไปรับงานในต่างประเทศนั้น บริษัทอยู่ระหว่างการรอผลการประมูลงานในประเทศเมียนมา หลังจากที่ได้ยื่นประมูลไป 3 งาน มูลค่างาน เฉลี่ย 50-100 ล้านบาท/งาน นอกจากนี้บริษัทอยู่ระหว่างการศึกษาการเข้าไปรับงานฐานรากในประเทศกัมพูชา
โดยรูปแบบการเข้าไปรับงานในประเทศกัมพูชาคาดว่าอาจจะหาพันธมิตรท้องถิ่นร่วมทุนหรืออาจจะเข้าไปรับงานเอง ซึ่งคาดว่าจะเห็นความชัดเจนในการเข้าไปรับงานในประเทศกัมพูชาไม่เกินช่วงต้นปี 61 ปัจจุบันบริษัทมีสัดส่วนรายได้จากการรับงานในประเทศ 95% และสัดส่วนรายได้ต่างประเทศ 5% ซึ่งบริษัทจะพยายามเพิ่มรายได้ในต่างประเทศเฉลี่ยปีละ 5% เพื่อเป็นการกระจายรายได้ของบริษัท